ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

 **Ո Ր Ո Շ ՈՒ Մ**

 \_ հոկտեմբերի 2019 թվականի N - Լ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵՐԱ­ԲԵՐ­ՅԱԼ ՀԱ­­­ՅԱՍ­­­ՏԱ­ՆԻ ՀԱ­Ն­ՐԱ­ՊԵ­­­ՏՈՒ­ԹՅԱՆ ԿԱՌԱ­ՎԱ­­ՐՈՒ­­ԹՅԱՆ ԱՌԱ­ՋԱՐ­­ԿՈՒ­ԹՅԱՆ ՄԱՍԻՆ

 --------------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրա­պե­տու­թյան կառա­վա­րությունը ո ր ո շ ու մ է.

1. Հավանություն տալ «Հայաստանի Հանրապետության հարկային օրենսգրքում լրացում կատարելու մասին» Հայաստանի Հանրապետության օրենքի նախագծի (Խ-298-26.09.2019-ՏՀ-011/0) վերաբերյալ Հայաս­տա­նի Հան­րա­պե­տու­թյան կա­­ռա­­վա­րու­թյան առաջար­կությանը,

2. Հայաս­տա­նի Հանրապե­տու­թյան կա­­ռա­­վա­րու­թյան առաջար­կությունները սահ­ման­ված կարգով ներկայացնել Հա­յաս­­­տա­նի Հան­րա­պե­տու­թյան Ազգային ժողովի աշխա­տա­կազմ:

Հայաստանի Հանրապետության

 ՎԱՐՉԱՊԵՏ Ն. ՓԱՇԻՆՅԱՆ

 2019 թ. հոկտեմբերի

 Երևան

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ (Խ-298-26.09.2019-ՏՀ-011/0) վերա­բեր­յալ Հա­­­յաս­­­տա­նի Հա­ն­րա­պե­­­տու­թյան կառա­վա­­րու­­թյան առա­ջար­­կու­թյՈՒՆԸ

ՀՀ կառավարությունը ներկայացված օրենքի նախագծի վերաբերյալ ներկակայացնում է հետևյալ դիտարկումները:

Նախագծով առաջարկվում է սահմանել, որ եթե ֆիզիկական անձը հանդիսանում է ապա­­­հովադիր և հատուցման գումարը ստանում է ապահովագրության շահառու հան­դի­սա­ցող բանկի կամ վարկային կազմակերպության կողմից, ապա այդ դեպքում ֆիզիկական անձի կողմից ստացվող գումար­ները եկամտային հարկով հարկման բազան որոշելու նպա­տա­կով համարվում են նվազեցվող եկամուտներ:

Նախագծի ընդունման հիմնավորման համաձայն՝ գործնականում առկա են դեպքեր, երբ բանկերի և վարկային կազմակերպու­թյուն­ների կողմից տրամադրվող վարկերի գրավ հան­­դի­սացող անշարժ և շարժական գույքի ապա­հո­վագրության շրջանակներում ապահո­վա­գրական դեպք տեղի ունենալու ժամա­նակ ապահովագրական հատուցումը ստանում է շահառու հան­­դի­սա­ցող բանկը կամ վարկային կազմա­կերպու­թյունը, սակայն հետագայում ապահովագրական հատուցումը փոխանցվում է վար­կա­ռու և ապահովադիր հան­դի­սացող ֆիզիկական անձին: Այս դեպքում, ֆիզիկական անձանց ստացված գումարները հարկվում են եկամտային հարկով:

Վերոնշյալի կապակցությամբ հայտնում ենք հետևյալը:

ՀՀ հարկային օրենսգրքի 147-րդ հոդվածի 1-ին մասի 4-րդ կետի համաձայն՝ եկամտա­յին հարկով հարկման բազան որոշելու նպատակով նվազեցվող եկամուտներ են համարվում ապա­հովագրական հատուցումները, բացառությամբ Հայաստանի Հանրապետության օրենս­­դրու­թյամբ սահմանված կարգով կամավոր կենսաթոշակային բաղադրիչի շրջանակ­նե­րում ֆիզիկական անձի կողմից իր համար և (կամ) ֆիզիկական անձի համար երրորդ անձի (այդ թվում` գործատուի) կողմից կատարվող կամավոր կենսաթոշակային վճարների հաշ­վին սահ­ման­ված կարգով ստացվող հատուցումների (այդ թվում` կենսաթոշակների):

ՀՀ քա­ղա­քացիական օրենսգրքի՝

1. 983.1-ին հոդվածի՝

ա. 1-ին մասի համաձայն՝ ապահովադիրն ապահովագրողի հետ ապահովագրության պայ­մանագիր կնքած անձն է,

բ. 3-րդ մասի համաձայն՝ շահառուն ապահովագրական պատահար տեղի ունենալու պարա­­գայում ապահովագրական պայմանագրով նախատեսված ապահովագրական հատու­­ցումն ստանալու իրավունք ունեցող անձն է,

գ. 6-րդ մասի համաձայն՝ ապահովագրական հատուցումն ապահովագրական պատա­հարի տեղի ունենալու արդյունքում ապահովագրողի կողմից ապահովագրական պայ­մա­նա­գրի հիման վրա ապահովադրին կամ շահառուին վճարման ենթակա գումարն է` դրա­մա­կան արտահայտությամբ կամ համարժեք գույքով,

1. 226-րդ հոդվածի`

ա. 1-ին մասի համաձայն՝ գրավի իրավունքը (այսուհետ` գրավը) գրավատուի գույքի նկատ­մամբ գրավառուի գույքային իրավունքն է, որը միաժամանակ միջոց է գրավառուի հան­դեպ պարտապանի ունեցած դրամական կամ այլ պարտավորության կատարման ապա­հով­ման համար,

բ. 4-րդ մասի համաձայն՝ գրավառուն իրավունք ունի բավարարում ստանալ գրավ դրված գույքի կորստի կամ վնասվածքների ապահովագրական հատուցումից, անկախ այն բանից, թե այն ում օգտին է ապահովագրված:

1. 996-րդ հոդվածի 6-րդ մասի համաձայն՝ գույքի ապահովագրության պայմանագրով մի կողմը (ապահովագրողը) պարտավորվում է պայմանագրով պայմանավորված վճարի (ապա­­­հովագրավճարի) դիմաց պայմանագրով նախատեսված դեպքը (ապահովագրական պատա­հարը) տեղի ունենալիս մյուս կողմին (ապահովադրին) կամ այլ անձի, ում օգտին կնքվել է պայմանագիրը (շահառուին), հատուցել ապահովագրված գույքին այդ դեպքի հետևան­քով պատճառված կամ ապահովադրի այլ գույքային շահերի հետ կապված վնաս­ները (ապահովագրական հատուցումը)` պայմանագրով որոշված գումարի (ապահո­վագ­րա­կան գումարի) սահմաններում: Գույքի ապահովագրության պայմանագրով գույքը կարող է ապա­հովագրվել հօգուտ այն անձի (ապահովադրի կամ շահառուի), որը օրենքի, այլ իրա­վա­կան ակտի կամ պայմանագրի հիման վրա այդ գույքի պահպանման շահ ունի: Ապահո­վադրի կամ շահառուի մոտ ապա­հովագրված գույքի պահպանման նկատմամբ շահա­գրգռ­վա­ծության բացակայության դեպ­քում կնքված գույքի ապահովագրության պայմանագիրն անվավեր է,
2. 1012-րդ հոդվածի՝

ա. 1-ին մասի համաձայն՝ ապահովադիրն իրավունք ունի ապա­հո­վագ­րու­թյան պայ­մա­նագիր կնքելու հօգուտ այլ անձի՝ շահառուի: Ապահովադիրն իրավունք ունի ապա­հո­վագ­րու­թյան պայմանագրում նշված շահառուին փոխարինելու այլ անձով` այդ մասին գրավոր ծանու­ցե­լով ապահովագրողին,

բ. 2-րդ մասի համաձայն՝ շահառուն չի կարող փոխարինվել այլ անձով այն բանից հետո, երբ նա ապահովագրության պայմանագրով կատարել է որևէ պար­տականություն կամ ապա­հովագրողին պահանջ է ներկայացրել ապահովագրական հա­տուցում ստանալու համար:

Ապահովագրության և ապահովագրական գործունեության մասին ՀՀ օրենքի 3-րդ հոդ­­վածի առաջին պարբերության 15-րդ կետի համաձայն՝ ապահովադիրէ համարվում ապա­­հովագրության պայմանագրի այն կողմը, որին կամ որի մատնանշած անձին (շահառու) ապա­հո­վագրողը պարտավորվում է հատուցել ապահովագրության պայմանա­գրով նախատեսված իրադարձության (ապահովագրական պատահարի) տեղի ունենալու արդ­յունքում պատճառ­ված վնասը կամ դրա մի մասը կամ տրամադրել որոշակի գումար պայ­մանագրով նախա­տես­ված իրադարձության (ապահովագրական պատահարի) տեղի ունե­նալու ուժով՝ ըստ ապա­հո­վագ­րության պայմանագրի պայմանների:

Վերոգրյալի կապակցությամբ, հայտնում ենք, որ գրավի առարկա հանդիսացող գույքի ապահովագրության դեպքում շահառու կարող է լինել գրավառուն, քանի որ ապահո­վագ­րու­թյան պայմանագրի համաձայն՝ նշված գույքի պահպանման շահ ունի գրավառուն: Անգամ եթե ապահովագրության պայմանագրի համաձայն շահառուն գրավառուն չէ, միևնույն է, գրա­­վա­ռուն իրավունք ունի բավարարում ստանալ գրավ դրված գույքի կորստի կամ վնաս­վածք­ների ապահովագրական հատուցումից՝ անկախ այն բանից, թե այն ում օգտին է ապա­հո­վա­գր­ված: Ընդ որում, գրավ դրված գույքի կորստի կամ վնասվածքների ապահովագրա­կան հատու­ցումից ստացված բավարարումը վերաբերում է միայն գույքի գրավով ապա­հով­ված պարտավորությանը գումարը ուղղելուն, այլ ոչ ապահովագրական հատուցումը ստա­նա­լուն և ապահովադրին փոխանցելուն:

Այսպիսով, ՀՀ օրենսդրությամբ ապահովագրական հատուցում ստանալու իրավունքը վերապահված է ապահովադրին կամ շահառուին: Ընդ որում, եթե առկա է պայմանագրով մատնանշված անձ շահառու, ապա հատուցման գումարը ստանալու է շահա­­ռուն: Բացի այդ, ՀՀ օրենսդրությամբ սահմանված է, որ ապահովագրական հատու­­ցում է ապահովագրական պատահարի տեղի ունենալու արդյունքում ապահովա­գրողի կող­մից ապահովագրական պայմանագրի հիման վրա ապահովադրին կամ շահա­ռուին վճար­ման ենթակա գումարը՝ դրամական արտահայտությամբ կամ համարժեք գույ­քով: Ինչ վերաբերում է նախագծի հեղինակների նշած այն դեպքին, երբ ապահովագրողը հատու­ցումն իրականացնում է հօգուտ գրավառուի, իսկ գրավառուն, մասնավորապես՝ բանկը կամ վարկային կազմակերպությունը, հատուցման գումարը փոխանցում է ապահո­վա­դրին, որի արդյունքում փոխանցված գումարը չի համարվում ապահովագրական հատու­ցում և որից եկամտային հարկ է գանձվում, ապա հարկ ենք համարում նշել, որ ապա­հո­վա­գրու­թյան շահառու հանդիսացող բանկից կամ վարկային կազմակերպությունից ապահո­վա­դրի ստաց­ված հատուցման գումարը համաձայն գործող օրենսդրության չի կարող դիտարկվել որպես ապահովագրական հատու­­ցում:

 Ուստի, թեպետև ընդհանուր առմամբ խնդրո առարկա դեպ­քե­րում ֆիզիկական անձանց կողմից ստացվող եկամուտները եկամտային հար­կով հարկ­ման առումով նվազեցվող եկամուտ համարելու առաջարկությունն ընդունելի է, սակայն, հաշվի առնելով այն, որ ապա­հո­վա­գրու­թյան շահառու հանդիսացող բանկից կամ վարկային կազմակերպությունից ապահո­վա­դրի ստաց­ված հատուցման գումարը գործող օրենսդրության համաձայն չի կարող դիտարկվել որպես ապահովագրական հատու­­ցում, օրենքների միջև հակասությունների առաջացումից խուսափելու նպատակով անհրաժեշտ է համապատասխան փոփոխությունները կատարել համակարգային՝ փաթեթում ներառելով նաև Քաղաքացիական օրենսգրքի և Ապահովագրության և ապահովագրական գործունեության մասին ՀՀ օրենքի համապատասխան հոդվածներում փոփոխություններ նախատեսող օրենքների նախագծեր։

Մյուս կողմից, գործող կարգավորումների կիրառությունը խնդրահարույց իրավիճակ­ների է հանգեցնում նաև այն դեպքերում, երբ ապահովագրական հատուցումները ոչ թե ուղղակիորեն ապահովագրա­կան ընկերություններից, այլ բանկերից կամ վարկային կազմակերպություններից ստանում են ապահովադիր համարվող իրավաբանական անցինք կամ անհատ ձեռնարկատերերը։

Ուստի, գտնում ենք, որ նախագծի ընդունման հիմնավորմամբ նկարագրված նմանօրինակ խնդիր­ները համապարփակ ձևով լուծելու համար անհրաժեշտ է նախագծով անդրադառնալ նաև վերը նկարագրված հարաբերությունների կարգավորմանը։ Այդ կապակցությամբ ինչպես արդեն նշվեց, առաջար­կում ենք նախագիծը հետագա քննարկումների շրջանակներում համապատասխանաբար լրա­մշակել՝ փաթեթով անդրադառնալով նաև Քաղաքացիական օրենսգրքում և Ապահովագրության և ապահովագրական գործունեության մասին ՀՀ օրենքում համապատասխան փոփոխությունների կատարմանը՝ հստակ ամրագրելով այն մոտեցումը, որ անկախ նրանից թե ապահովագրական հատուցման գումարը ապահովադրին փոխանցվում է ուղղակիորեն ապահովագրա­կան ընկերությունից, թե միջնորդավորված՝ բանկի կամ վարկային կազմակերպության միջոցով, միևնույնն է հարաբերությունների բովանդակությունը չի փոփոխվում և ըստ էության շահառու շարունակում է հանդիսանալ ապահովադիր հանդիսացող ֆիզիկական կամ իրավաբանական անձը։

**ԵԶՐԱԿԱՑՈՒԹՅՈՒՆ**

**«Հայաստանի Հանրապետության հարկային օրենսգրքում լրացում կատարելու մասին» Հայաստանի Հանրապետության օրենքի նախագծի՝ պետական բյուջեի եկամուտների էական նվազեցման կամ ծախսերի ավելացման վերաբերյալ**

 «Հայաստանի Հանրապետության հարկային օրենսգրքում լրացում կատարելու մասին» Հայաս­տանի Հանրապե­տության օրենքի նախագծի ընդունումը կհանգեցնի ՀՀ պետա­­­­կան բյու­ջեի եկամուտների նվազեցման և չի հանգեցնի ծախսերի ավե­լացման:



*ՆԱԽԱԳԻԾ*

*Խ-298-26.09.2019-ՏՀ-011/0*

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ

### ****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ****

***Հոդված 1.*** Հայաստանի Հանրապետության 2016 թվականի հոկտեմբերի 04-ի հարկային օրենսգրքի 147-րդ հոդվածը 1-ին մասի 4-րդ կետը «ապահովագրական հատուցումները» բառերից հետո լրացնել «(այդ թվում՝ եթե ֆիզիկական անձը հանդիսանում է ապահովադիր և հատուցման գումարն ստանում է ապահովագրության շահառու հանդիսացող բանկի կամ վարկային կազմակերպության կողմից)» բառերով:

***Հոդված 2.*** Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

**ՀԻՄՆԱՎՈՐՈւՄ**

**ՀԱՅԱՍՏԱՆԻ ՀԱՆՐԱՊԵՏՈւԹՅԱՆ ՀԱՐԿԱՅԻՆ ՕՐԵՆՍԳՐՔՈւՄ ԼՐԱՑՈւՄ ԿԱՏԱՐԵԼՈւ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈւԹՅԱՆ ՕՐԵՆՔԻ ՆԱԽԱԳԾԻ ԸՆԴՈւՆՄԱՆ**

Հարկային օրենսգրքի 147-րդ հոդվածով սահմանված են եկամտային հարկի գծով նվազեցվող եկամուտները, որոնց մասով եկամտային հարկ չի գանձվում: Դրանց թվում են ապահովագրական հատուցումները:

Պրակտիկայում առկա է հետևյալ խնդիրը՝ բանկերի և վարկային կազմակերպությունների կողմից տրամադրվող վարկերի գրավ հանդիսացող անշարժ և շարժական գույքի գրավի ապահովագրության ժամանակ շահառու է հանդիսանում բանկը կամ վարկային կազմակերպությունը, իսկ ֆիզիկական անձ վարկառուն հանդիսանում է ապահովադիր:

Ապահովագրական դեպք տեղի ունենալուց հաճախ բանկերը և վարկային կազմակերպությունները որոշում են հատուցման գումարը տրամադրել վարկառուին և ոչ թե ուղղել վարկի մարմանը՝ հաշվի առնելով վնասի փոքր ազդեցությունը գրավի վրա և հաճախորդի կողմից վարկային պարտավորությունների պատճաշ կատարումը:

Այս դեպքում, սակայն, հատուցումն ստանում է բանկը, ու գումարը փոխանցվում է վարկառուին և, հետևաբար, ստացված գումարը չի հանդիսանում ապահովագրական հատուցում ֆիզիկական անձի համար, այն  ենթակա է լինում հարկման եկամտային հարկով:

Հաշվի առնելով այն հանգամանքը, որ խնդիրն իրավական բնույթ է կրում և բովանդակային առումով չկա որևէ տարբերություն, երբ շահառուն հանդիսանում է ֆիզիկական անձ վարկառուն, նպատակահարմար է լրացնել այդ բացը և նվազեցվող եկամուտ համարել նաև այն դեպքերը, երբ ֆիզիկական անձը հանդիսանում է ապահովադիր և հատուցման գումարը ստանում է ապահովագրության շահառու հանդիսացող բանկի կամ վարկային կազմակերպության կողմից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՀԱՐԿԱՅԻՆ ՕՐԵՆՍԳԻՐՔ**

**Գ Լ ՈՒ Խ  27**

**ԵԿԱՄՏԱՅԻՆ ՀԱՐԿՈՎ ՀԱՐԿՄԱՆ ՕԲՅԵԿՏԸ, ՀԱՐԿՄԱՆ ԲԱԶԱՆ ԵՎ ԴՐՈՒՅՔԱՉԱՓԵՐԸ**

 **Հոդված 147. Նվազեցվող եկամուտները (նվազեցումները)**

1. Հարկման բազան որոշելու նպատակով նվազեցվող եկամուտներ են համարվում՝

1) Հայաստանի Հանրապետության օրենսդրության համաձայն ստացվող նպաստների գումարները, բացառությամբ «Ժամանակավոր անաշխատունակության և մայրության նպաստների մասին» Հայաստանի Հանրապետության օրենքով սահմանված` ժամանակավոր անաշխատունակության նպաստների և վարձու աշխատողների ու ինքնուրույնաբար իրենց աշխատանքով ապահոված ֆիզիկական անձանց մայրության նպաստների գումարների.

2) բոլոր տեսակի կենսաթոշակները (այդ թվում` «Կուտակային կենսաթոշակների մասին» Հայաստանի Հանրապետության օրենքով կուտակային բաղադրիչի շրջանակներում ստացվող կուտակային կենսաթոշակները, այլ պետությունների օրենսդրության շրջանակներում ստացվող կենսաթոշակները և այլ պետությունների կենսաթոշակային ապահովության համակարգի շրջանակներում ստացվող համանման վճարները), բացառությամբ սահմանված կարգով կամավոր կենսաթոշակային բաղադրիչին մասնակցության շրջանակներում ստացվող կենսաթոշակների.

3) Հայաստանի Հանրապետության օրենսդրության համաձայն՝ կամավոր կենսաթոշակային բաղադրիչի շրջանակներում ֆիզիկական անձի կողմից իր համար և (կամ) ֆիզիկական անձի համար երրորդ անձի (այդ թվում` գործատուի) կողմից կատարվող կամավոր կենսաթոշակային վճարները` ֆիզիկական անձի հարկման բազայի հինգ տոկոսը չգերազանցող չափով.

4) ապահովագրական հատուցումները (այդ թվում՝ եթե ֆիզիկական անձը հանդիսանում է ապահովադիր և հատուցման գումարն ստանում է ապահովագրության շահառու հանդիսացող բանկի կամ վարկային կազմակերպության կողմից), բացառությամբ Հայաստանի Հանրապետության օրենսդրությամբ սահմանված կարգով կամավոր կենսաթոշակային բաղադրիչի շրջանակներում ֆիզիկական անձի կողմից իր համար և (կամ) ֆիզիկական անձի համար երրորդ անձի (այդ թվում` գործատուի) կողմից կատարվող կամավոր կենսաթոշակային վճարների հաշվին սահմանված կարգով ստացվող հատուցումների (այդ թվում` կենսաթոշակների).

5) «Կուտակային կենսաթոշակների մասին» Հայաստանի Հանրապետության օրենքով կուտակային կենսաթոշակային բաղադրիչի շրջանակներում ֆիզիկական անձի համար (օգտին) Հայաստանի Հանրապետության պետական բյուջեից հատկացվող լրացուցիչ միջոցները.

6) «Կուտակային կենսաթոշակների մասին» Հայաստանի Հանրապետության օրենքով կուտակային կենսաթոշակային բաղադրիչի շրջանակներում ֆիզիկական անձի համար (օգտին) կատարվող կուտակային հատկացումների հաշվին մինչև կուտակային կենսաթոշակ ստանալու իրավունքի ձեռքբերման` օրենքով սահմանված ժամկետը լրանալը ստացվող եկամուտները.

7) «Զինվորական ծառայության և զինծառայողի կարգավիճակի մասին» Հայաստանի Հանրապետության օրենքի 64-66-րդ հոդվածների համաձայն` զինծառայողներին և նրանց հավասարեցված անձանց համար կատարվող աշխատանքները, նրանց մատուցվող ծառայությունները կամ նրանց՝ բնամթերային (ոչ դրամական) ձևով ստացվող եկամուտները, ինչպես նաև պարտադիր ժամկետային զինծառայողների (ռազմաուսումնական հաստատությունների կուրսանտների) ստացվող դրամական ապահովությունը.

8) զոհված զինծառայողների ընտանիքների անդամների և հաշմանդամ դարձած զինծառայողների՝ Հայաստանի Հանրապետության օրենսդրության համաձայն ստացվող միանվագ վճարները.

9) Հայաստանի Հանրապետության օրենսդրության համաձայն՝ սոցիալական պաշտպանության համակարգի շրջանակներում ստացվող պատվովճարները, դրամական օգնություններն ու օժանդակությունները.

10) Հայաստանի Հանրապետության օրենսդրության համաձայն ստացվող ալիմենտները (ապրուստավճարները).

11) արյուն ու կրծքի կաթ հանձնելու և դոնորության այլ տեսակների համար ստացվող եկամուտները.

12) Հայաստանի Հանրապետության օրենսդրությամբ սահմանված նորմաների (չափերի), Հայաստանի Հանրապետության տարածքում և Հայաստանի Հանրապետության տարածքից դուրս գործուղման դեպքում Օրենսգրքի 117-րդ հոդվածով սահմանված չափերը չգերազանցող գումարների սահմաններում աշխատանքային պայմանագրերի շրջանակներում աշխատանքների կատարման հետ կապված փոխհատուցման վճարները (այդ թվում` դիվանագիտական ծառայողների փոխհատուցման վճարները), բացառությամբ աշխատանքից ազատվելու դեպքում չօգտագործված արձակուրդի փոխհատուցման վճարների.

13) Հայաստանի Հանրապետության օրենսդրության համաձայն՝ ժառանգության և (կամ) նվիրատվության կարգով ֆիզիկական անձանցից ստացվող գույքը և (կամ) դրամական միջոցները: Սույն կետի կիրառության իմաստով՝ նվազեցվող եկամուտ չի համարվում Օրենսգրքի 145-րդ հոդվածի 1-ին մասի 1-ին կետով սահմանված՝ կառուցապատող համարվող ֆիզիկական անձից նվիրատվության կարգով ստացվող գույքը.